Diari Oficial de la Generalitat Valenciana


Sumari del DOGV 3005, del 03-06-1997 (1997/1533)

Resolució de 18 d'abril de 1997, de la Universitat d'Alacant, per la que es dicten les normes que han de regular el procés d'adaptació del personal laboral a la naturalesa dels lloc que ocupen.
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1997/04/18/(1)/dof/vci/html**

### Dades del document

Número de DOGV
:   3005

Data del DOGV
:   03-06-1997

Secció del DOGV
:   DISPOSICIONS GENERALS

Número del document
:   1997/1533


Data del document
:   18-04-1997

Organisme emissor
:   Universitat d'Alacant

Tipus de document
:   Resolució

Resolució de 18 d'abril de 1997, de la Universitat d'Alacant, per la que es dicten les normes que han de regular el procés d'adaptació del personal laboral a la naturalesa dels lloc que ocupen.
  
El Text Refós de la Llei de la Funció Pública Valenciana, en la seua última adaptació, inclou en la disposició transitòria primera, que l'administració procedisca a la integració del personal de la Generalitat Valenciana al règim administratiu funcionarial o laboral que li corresponga, segons la naturalesa dels llocs que ocupen, com a conseqüència de l'aplicació dels criteris que estableix la llei. Tot aplicant l'esmentat precepte, es va publicar la Llei 1/1996, de 26 d'abril, d'Adaptació del Règim Jurídic del Personal de la Generalitat Valenciana.
  
Com a conseqüència d'això, i ja que el personal al servei de les universitats s'inclou en l'àmbit d'aplicació del precitat text legal, correspon als rectors d'aquestes, d'acord amb la Llei de Reforma Universitària i els Estatuts de la Universitat, establir les mesures conduents a l'esmentada adaptació, tenint en compte els criteris que estableix la normativa indicada dins el respecte a l'autonomia de cadascuna de les universitats i, en especial, als singulars sistemes d'accés que, si escau, s'hagen produït.
  
  
Per tot això, aquest Rectorat, fent ús de les atribucions que li confereix la legislació vigent i d'acord amb el pacte per a l'adaptació del règim jurídic del personal de les universitats públiques valencianes a la naturalesa dels llocs de treball que ocupen, i que es va signar amb les organitzacions sindicals FETE-UGT-PV i FE-CCOO-PV, el dia 14 de gener de 1997, al qual s'ha adherit el Sindicat d'Administració Pública de CGT-PV, el dia 3 de març de 1997, resol:
  
  
Primer
  
El personal laboral fix que ocupe llocs classificats com a administració especial en la relació de llocs de treball, adquirirà la condició de personal funcionari de carrera, sempre que el seu accés a la universitat s'haja produït:
  
a) Amb posterioritat a l'1 de gener de 1990, data d'entrada en vigor del I Conveni col·lectiu per al personal laboral de les universitats públiques de la Comunitat Valenciana, a través de la convocatòria de proves selectives de lliure accés desenvolupades d'acord amb el que disposa l'esmentat Conveni col·lectiu.
  
b) Amb posterioritat a l'1 de gener de 1988, mitjançant proves selectives d'accés lliure que comportaren l'acreditació de coneixements generals d'administració pública i els específics del lloc de treball.
  
Tots aquests, mitjançant la realització d'un curs selectiu de 50 hores de durada, que versarà sobre matèries relacionades amb el funcionament i l'organització administrativa de les universitats.
  
  
  
Segon
  
El personal laboral fix que tinga tal condició per haver realitzat proves selectives amb anterioritat a l'entrada en vigor del I Conveni col·lectiu distintes a les indicades en l'apartat b) de l'article 1, o amb posterioritat a aquesta data, pel sistema de promoció interna, i ocupe llocs de treball classificats com a administració especial en la relació de llocs de treball, podrà adquirir la condició de funcionari de carrera mitjançant la prova selectiva corresponent.
  
  
L'esmentada prova consistirà en la realització d'un curs selectiu, de 150 hores de durada, sobre matèries relacionades amb el coneixement de les institucions públiques i l'organització de l'administració general, autonòmica i universitària.
  
  
Tercer
  
El personal laboral que ocupe llocs classificats com a administració especial i va adquirir la condició de fix, qualsevol que fos la data en què aquesta es produira, sense haver superat cap prova convocada a aquest objecte específic, podrà adquirir la condició de personal funcionari de carrera mitjançant la superació de dos cursos selectius.
  
El primer tindrà la mateixa durada i els mateixos continguts que el curs descrit en el punt anterior.
  
El segon, amb una durada de 50 hores, versarà sobre el coneixement dels instruments de caràcter normatiu que dirigeixen i regulen l'actuació de l'administració pública en l'àrea en què s'integre el lloc que ocupe en l'actualitat el treballador o la treballadora.
  
  
  
Quart
  
El personal laboral fix que ocupe llocs classificats com a administració general adquirirà la condició de personal funcionari de carrera mitjançant la superació de dos cursos. El primer serà el que es descriu en l'article segon; el segon, de 100 hores de durada, versarà sobre els continguts del temari de les últimes proves convocades del grup corresponent per a l'accés al sector d'administració general de les universitats valencianes.
  
  
Cinquè
  
El personal laboral fix que va obtenir tal condició pel seu ingrés en altres administracions públiques, mitjançant la superació de proves selectives a aquest objecte específic, d'acord amb els principis de publicitat, igualtat, mèrit i capacitat, que s'haja integrat a la funció pública de la Universitat d'Alacant i ocupe llocs classificats com a administració especial, podrà accedir a la condició de personal funcionari de carrera, sempre que demostre la realització de les esmentades proves, i li serà aplicable el punt dos d'aquesta resolució. En el supòsit de no haver realitzat tals proves, li serà aplicable el que estableix el punt 3. Quan aquest personal ocupe llocs d'administració general, en qualsevol cas, li serà aplicable el punt 4.
  
  
Sisè
  
La durada dels cursos establida en els punts anteriors es refereix als corresponents al personal fix del grup A de titulació. Per a la resta de grups, s'adaptaran els continguts dels temaris en raó de les titulacions i funcions genèriques que els són atribuïbles, i la seua durada serà, prenent com a referència la del grup A: per al grup B, el 60 %; per al grup C, el 25 %; i el 10% per a la resta.
  
  
  
Setè
  
Amb anterioritat al començament dels cursos, es publicaran les resolucions pertinents, després de la negociació oportuna amb els representants sindicals corresponents, que tindran per objecte permetre el desplegament del contingut d'aquesta resolució, pel que fa a temaris, règim dels cursos per grups de titulació i sector, professorat que ha d'impartir-los, així com les comissions qualificadores que realitzaran l'avaluació continuada i la qualificació de les proves finals dels cursos.
  
L'administració de la universitat garantirà la transparència dels procediments d'accés a la funció pública. A aquest efecte, en el marc del que disposa la Llei 9/1987, de 12 de juny, l'administració universitària disposarà les mesures oportunes perquè els sindicats majoritaris tinguen coneixement del desenvolupament de les proves i de les actuacions de les comissions qualificadores, d'acord amb el que estableixen els Estatuts de la Universitat.
  
  
Vuité
  
Una vegada finalitzats els processos d'adaptació del règim jurídic del personal de la Universitat d'Alacant a la naturalesa dels llocs que ocupa en cadascun dels grups de titulació i sector de l'administració, els qui superen els curs seran nomenats simultàniament funcionaris de carrera i, si escau, personal laboral fix pel rector d'aquesta Universitat i prendran possessió en els mateixos llocs de treball que ocupen, amb caràcter definitiu, després de l'acreditació d'estar en possessió del títol requerit en el grup de titulació respectiu o bé l'equivalent establit legalment. Així mateix mantindran, com a mínim, les mateixes retribucions que tinguen en la seua anterior condició, i començaran a consolidar des d'aqueixa mateixa data el grau personal corresponent al nivell del lloc, sense perjudici de la seua permanència en el mateix grup de titulació a què pertanyien en la seua condició de personal laboral.
  
  
En el moment de la presa de possessió com a funcionaris de carrera, passaran a la situació d'excedència automàtica com a personal laboral, si és possible. En qualsevol css s'aplicarà la situació establida en el Conveni col·lectiu vigent.
  
  
Novè
  
Els funcionaris de carrera que ocupen llocs de treball de naturalesa laboral en la relació de llocs de treball adquiriran voluntàriament la condició de personal laboral fix i romandran als llocs de treball que ocupen, sense perjudici de la declaració d'excedència que pertoque en la seua situació de personal funcionari.
  
  
  
Deu
  
Els processos d'adaptació a què es refereix aquesta resolució tindran lloc per una sola vegada, per a cada categoria, i el personal afectat hi participarà amb caràcter voluntari. Aquelles persones que no prenguen part en les proves selectives o que, si és el cas, no les superen, romandran com a personal a extingir en els llocs de treball que ocupen i mantindran la mateixa relació jurídica laboral o funcionarial que fins el moment les haja vinculades amb l'administració de la universitat, sense menyscapte de les seues expectatives de promoció professional a llocs de treball de naturalesa laboral, per al personal contractat, o administrativa, per al personal funcionari.
  
  
  
Onze
  
S'entendrà inclòs en l'àmbit d'aplicació d'aquesta resolució el personal laboral fix i el personal funcionari de carrera que estiga en qualsevol tipus d'excedència, sempre que l'últim lloc de treball que van ocupar en l'administració universitària estiga classificat com a naturalesa administrativa o laboral, respectivament, o li haja correspost en l'actualitat estar classificada com a tal, d'acord amb el que disposa l'article 16 del
  
Text Tefós de la Llei de la Funció Pública Valenciana.
  
  
Dotze
  
La gerència,d'acord amb el que estableix aquesta resolució, procedirà a l'adscripció del personal inclòs en l'àmbit d'aplicació d'aquesta als cursos que corresponga, després de la convocatòria i sol·licitud personal.
  
Així mateix, podrà autoritzar la realització dels cursos a aquella persona que, una vegada admesa a aquests, no haja pogut incorporar-s'hi o mantenir-hi la seua continuïtat, per raó de malaltia.
  
Els cursos selectius a què es refereix aquesta resolució tenen validesa exclusivament a l'efecte del procés d'adaptació que aquesta considera.
  
Aquesta resolució podrà ser impugnada per les persones interessades en els les casos i la forma que estableix la Llei 30/1992, de 26 de novembre, de Règim Jurídic de Administracions Públiques i del Procediment Administratiu Comú.
  
  
Alacant, 18 d'abril de 1997.- El rector: Andrés Pedreño Muñoz.


Còpia Permalink ELI